KIRJALLINEN KYSYMYS E-1437/01

esittäjä(t): Stavros Xarchakos (PPE-DE) ja Antonios Trakatellis (PPE-DE) neuvostolle

(21. toukokuuta 2001)

Aihe: Laittomien viisumien ja passien myöntäminen ja kolmansien maiden kansalaisten saapuminen Kreikkaan ja Euroopan unioniin

Kreikan lehdistön julkaisemien tietojen ja suurimman oppositiopuolueen syytösten mukaan tuhansille entisen Neuvostoliiton maiden kansalaisille on myönnetty laittomasti viisumi tai Kreikan passi, jonka jälkeen he ovat saapuneet Kreikkaan. Kreikan vaaleja tutkineen tutkimuskomitean päätelmien mukaan on ilmennyt tuhansia tapauksia, joissa kansalaisoikeudet on myönnetty laittomasti henkilöille, joilla ei ole oikeutta kansalaisuuteen. Mainittakoon, että huolimatta Kreikan täydestä osallistumisesta Schengenin säännöstöön on esiintynyt erittäin runsaasti rikkomuksia (Moskovan konsulaatissa on 5 000 tapauksessa myönnetty laittomasti kansalaisoikeudet), ja Espanjassa pidätettiin etsintäkuulutettuja venäläisiä rikollisia, joilla oli laittomat Kreikan passit. Tbilisissä Georgiassa on esitetty syytöksiä, joiden mukaan 150 georgialaista hakee päivittäin viisumia Kreikkaan, ja näitä viisumeja myöntävät Kreikan Tbilisin konsulaatin läheisyydessä toimivat tahot. Huomattakoon, että Venäjällä ja Georgiassa jopa suuria katsojalukuja saavuttavilla televisiokanavilla (kuten Tbilisin Iveria- ja Rustavi 2 -kanavilla) esitetään mainoksia, joissa annetaan tietoja Kreikan viisumin ja passin haluaville.

Mikä on neuvoston kanta Schengenin säännöstön perusteella kyseisiin yhteisön säännöstön vastaisiin tapauksiin, joissa on myönnetty laittomasti kansalaisoikeuksia, viisumeja ja passeja, ja tuhansien Kreikkaan ja samalla EU:n alueelle (omalaatuisella tavalla) saapuneisiin ja siellä oleskeleviin henkilöihin? Minkä verran Kreikan viranomaiset ovat myöntäneet passeja ja kansalaisoikeuksia viime vuosina, ja onko saatavissa tietoja laittomien viisumien ja passien myöntämisestä? Mihin toimiin neuvosto aikoo ryhtyä, jotta lakkautetaan käytännöt, jotka poistavat päämääränä olevaa laillista EU:hun muuttoa koskevan politiikan olosuhteiden valvonnan, kuten niiden Kreikan hallituksen virkamiesten ja diplomaattikunnan jäsenten tapauksissa, jotka käyttävät väärin asemaansa ja - syytöksistä huolimatta - helpottavat tuhansien entisen Neuvostoliiton maista lähtöisin olevien henkilöiden laitonta saapumista EU:hun? Kun otetaan huomioon, että kyseiset henkilöt ovat toimineet Schengenin sopimuksen vastaisesti, ovatko Kreikan viranomaiset määränneet heille rangaistuksia ja jos ovat, minkälaisia?

Vastaus

(27. syyskuuta 2001)

1. Neuvosto pitää matkustusasiakirjojen väärentämisen estämistä tärkeänä. Neuvostossa on tästä syystä ollut jo kauan alan asiantuntijoista koostuvia työryhmiä, joissa vaihdetaan tietoja ja käsitellään asiaa koskevia aloitteita ja ehdotuksia. Yhteisön lainsäädännön tämänhetkisessä kehitysvaiheessa kansalaisuuden myöntämiseen liittyvät kysymykset eivät kuitenkaan kuulu neuvoston vaan jäsenvaltioiden toimivaltaan. Neuvostolla ei ole valtuuksia ottaa kantaa asiaan, joka ei kuulu sille perustamissopimuksissa myönnettyyn toimivaltaan.

2. Neuvoston käytettävissä ei ole arvoisan parlamentin jäsenen pyytämiä tilastoja.

3. ja 4. Neuvosto toteaa, että Amsterdamin sopimuksen voimaantulon myötä maahanmuuttoa, viisumeja ja turvapaikkaa koskevat asiat kuuluvat yhteisön toimivaltaan Euroopan yhteisön perustamissopimuksen IV osaston nojalla. Koska komission tehtävänä on valvoa perustamissopimusten noudattamista, sen kuuluu varmistaa, että jäsenvaltiot noudattavat velvoitteitaan näissä asioissa.